


На основу члана 119 став 1. тачка 1., члана 73, 77, 82  и 181а. Закона о основама система образовања и васпитања   (Службени гласник РС 88/17, и 27/18 , 10/19, 6/20 , 129/21,92/2023  ), чланова 54-61, 68 и 72.  Закона о средњем образовању и васпитању (Службени гласник РС 55/13, 101/17, 27/2018  6/2020, 52/2021, 129/2021 , 129/2021,92/2023 ) и члана 47. став 1. тачка 1. Статута, Школски одбор Гимназије Врњачка Бања, на седници одржаној  02.04. 2024.године  донео  је:



П Р А В И Л Н И К
О ОРГАНИЗАЦИЈИ И СПРОВОЂЕЊУ ИСПИТА У 
         ГИМНАЗИЈИ ВРЊАЧКА БАЊА



ОПШТЕ ОДРЕДБЕ

Члан 1.
Овим Правилником се регулишу врсте, рокови и начин полагања испита у Гимназији Врњачка Бања  (у даљем тексту: школа), организација испита, правна заштита ученика у вези са полагањем испита као и  начин вођења евиденције и  документације.
У школи се полажу следећи испити:
1. разредни испит;
2. поправни испит;
3. допунски испит;
4. општа матура;
5. испит за ванредне ученике.
6.испит по приговору на оцену из  обавезног премета, изборног програма и активности  и из владања у току школске године ,
7.испит по приговору на закључену оцену из  обавезног премета, изборног програма и активности  и из владања  на крају првог и другог полугодишта
8. испит по приговору на испит




КОМИСИЈЕ



Члан 2.



Испити из члана 1.  овог Правилника , сви осим испита из става 4,  полажу се пред комисијом школе коју именује директор.
Програм и правила за полагање испита из става 4. прописује Министар.
Испитну комисију чине три члана и то: председник, испитивач и члан. Најмање два

члана морају бити стручна за предмет из којег се полаже испит. Председник комисије је одељењски старешина ученика који полаже испит, али може бити и други наставник или психолог, педагог школе, ако га директор одреди решењем.
Испитна комисија ради у пуном саставу, присуствује читавом току испита а оцену утврђује већином гласова свих чланова. Уколико у школи не постоје два наставника за исти наставни предмет, члан комисије може да буде наставник из друге школе, ангажован по основу уговора о извођењу наставе.



Члан 3.
Испити се одржавају у испитним роковима утврђеним законом и овим правилником. Испити, осим испита чији су рокови утврђени законом, полажу се у следећим роковима:  октобарском, децембарски, фебруарском, априлском, јунском и августовском року.



Датум и време полагања појединих испита у оквиру испитних рокова утврђују се распоредом испита који се објављују на огласној табли школе.
Дан и час полагања испита у оквиру испитног рока одређује директор.
Дан и час полагања испита одређује се тако да ученика истог дана не полаже испит из више од једног предмета.



Члан 4.
Сваки испит се мора пријавити, подношењем уредно попуњене пријаве која се благовремено подноси у секретаријату школе .  Ванредни ученик уз пријаву доставља и доказе о уплати накнаде за полагање испита.
Ученик је дужан да дође на полагање испита у време одређено за полагање. Уколико се ученик   не појави а испит није благовремено одложио, сматра се да је одустао од полагања испита и да самим тим није положио испит.
Ученик који полаже писмени део испита израдом писменог задатка а не дође на усмени део испита у оквиру једног испитног рока, сматра се да испит није положио  и добијена оцена из писменог дела испита не важи у следећем испитном року, односно ученик поново ради писмени део испита.

Члан 5.
Ученик може да одложи испит  под условом да комисији достави, најкасније 24 часа пре почетка испита   писмену молбу са доказима (лекарско уверење, потврду или слично), за одлагање испита на основу чега испитна комисија може у оправданим случајевима одложити полагање испита, али најкасније до задњег дана испитног рока.
Изузетно, директор може, на лични захтев ученика а по основу изузетних околности, ванредном ученику као и ученику који полаже испите, дозволити полагање испита и ван утврђених рокова.

Члан 6.
Ванредни ученик који не приступи полагању испита нема право на повраћај новца који је уплатио за  поједине испите.



Члан 7.
У складу са наставним планом и програмом ванредни испити из математике, српског језика и књижевности и страних језика полажу се писмено и усмено. Писмени део испита може трајати највише два школска часа.



Члан 8.
Питања на испитима обухватају целокупно наставно градиво одређеног предмета или области. Писмени део испита ради се на основу тема, превода односно задатака из одређених наставних области. Усмени део испита полаже се извлачењем питања на једнообразним листићима са печатом школе.
Испитних листића (цедуљица) комбинација испитних питања мора бити 10% више од кандидата на испиту.

Члан 9.
Ученик приступа полагању усменог дела испита после обављеног писменог дела  иако је на писменом оцењен недовољном оценом.
Ученику се оставља довољно времена за израду концепта и припрему одговора.





Члан 10.
Ученик који се користи недозвољеним средствима   (преписује , шапуће или користи мобилни телефон и сл.) или омета рад испитне комисије, може бити удаљен са испита. Одлука о удаљењу  са  испита  саопштава  се  јавно  са  образложењем  и  уписује  у  записник  испитне комисије.
Члан 11.
Оцену на испиту предлаже испитивач а утврђује је испитна  комисија.
Одлука испитне комисије о утврђивању оцене доноси се већином гласова чланова испитне комисије.
Оцену са краћим саопштењем саопштава председник комисије.
Оцена са испита уписује се у записник који се води на прописаном обрасцу за сваку врсту испита.
Записник се води на обрасцу и на начин прописан  Правилником о евиденцији у средњој школи.

Члан 12.
Испит је положио ученик који је добио оцену од „довољан“ (2) до „одличан“ (5) а ученик који је добио оцену „недовољан“ (1) није положио испит. Оцена недовољан (1) уписује се у записник о испитима.
Ученик није положио испит и ако:
1)  није приступио полагању испита или дела испита
2)  одустане од пологања испита или дела испита
3)  буде удаљен са испита или дела испита због непоштовања правила понашања школе.



Члан 13.
Ученик   који је започео полагање једног испита из једног разреда у другој школи, не може наставити полагање испита у овој школи.

ПОПРАВНИ ИСПИТИ






Члан 14.

Поправни  испит полаже ученик који на крају друго полугодишта или на разредном испиту  има  до  две  недовољне  оцене  из  обавезних  предмета  и  изборних  предмета  који  се оцењују бројчано.
Ученик полаже поправни  испит у  школи  у  којој    стиче  образовање и васпитање,  у  августовском испитном року, а ученици завршног разреда у јунском и августовском року.
За ученике који полажу поправни испит организује се пре испитног рока припремни образовно-васпитни рад у трајању од најмање 10% од годишњег броја часова наставе предмета из којих се полаже поправни испит.



Члан 15.
Ученик завршног разреда који је упућен на полагање поправног испита полаже испит у јунском испитном року.
Ученик из става 1. овог члана који није положио испит у јунском року има право да га полаже у августовском испитном року.
Уколико га не положи у августовском испитном року мења статус у ванредног ученика који може полагањем у наредним роковима да заврши започето образовање у истој школи, уз обавезу плаћања накнаде стварних трошкова које утврди школа.



Члан 16.
Поправни испит ученик полаже пред комисијом коју именује директор школе у складу са чланом 2. oвог Правилника.

РАЗРЕДНИ ИСПИТИ
Члан 17.
Разредни   испит   из   једног   или   више   предмета   полажу   ученици   школе   који   из оиправданих разлога нису присуствовали настави више од 1/3 предвиђеног броја часова из једног или више предмета а оцењивањем се утврди да нису савладали наставни план и програм.

Члан 18.
Разредни испити се организују у мајско- јунском и августовском испитном року. Разредни испити се организују пре полагања поправних испита.
Распоред полагања разредног испита објављује се на огласној табли школе.



Члан 19.
Ученици који полажу разредни испит подносе испитну пријаву на начин како је то утврђено у члану 4. Став 1 овог Правилника.
Разредни испит полаже се пред комисијом коју именује директор школе предма одредбама члана 2. овог Правилника.

Члан 20.
Ученик  који  на  разредном  испиту  добије  недовољну  оцену  упућује  се  на  поправни испит. Поправни испит за ученика из претходног става одржава се у августовском испитном року. Уколико ученик не положи поправни испит упућује се да понови разред.
Ученику који се пријавио за полагање разредног испита у мајско-јунском испитном року а не приступи полагању и не оправда изостанак, утврђује се успех и поступа се у у складу са успехом, тј. ученику се изводи оцена недовољан  (1) и упућује на полагање поправног испита.

Члан 21.
Ученик који на разредном испиту добије три или више недовољних оцена упућује се да понови разред.


ДОПУНСКИ ИСПИТИ
Члан 22.

Ученици који прелазе у школу ради завршавања започетог школовања у другој школи, односно на други смер,  полажу  допунске  испите  из  предмета  који  нису  били  утврђени  наставним планом и програмом који је ученик започео да савлађује.
Члан 23.
Ученици који полажу допунске испите подносе испитну пријаву на начин како је то утврђено у члану 4. став 1 овог Правилника.
Допунски испити полаже се пред комисијом коју именује директор школе према одредбама члана 2. овог Правилника.

Члан 24.
Допунски испити полажу се у роковима утврђеним решењем директора.



Члан 25.
Оцене добијене полагањем допунских испита уносе се  у уверење о  положеном испиту, односно издаје се ново сведочанство о завршеном разреду смера за који су допунски испити полагани.



ВАНРЕДНИ ИСПИТИ Члан 26
Ванредне испите полажу ученици који су из оправданих разлога прешли на ванредно школовање под условом да имају 17 година.

Разлози који оправдавају прелазак на ванредно школовање су:

-    редовно школовање у уметничкој школи;
-    активно бављење спортом;
-    дуготрајна болест која онемогућава редовно похађање наставе;
-    удаја или женидба:
-    трудноћа, односно рађање детета;
-    и други слични разлози.

                                                               Члан 27
Ученици млађи од 17 година могу да стичу средње образовање и васпитање у својству ванредног ученика, ако ученик оправда немогућност  редовног похађања наставе уз сагласност министра и то:
· лице које се професионално бави спортом;
· лице чија природа болести објективно не дозвољава редовно похађање наставе;
· у другим оправданим околностима када објективне околности не дозвољавају редовно похађање наставе.

Члан 28

Прелазак  на  ванредно школовање  одобрава директор  школе,  на основу  одговарајуће документације:

-    молбе за прелазак на ванредно школовање;
-    докумената о оправданости преласка на ванредно школовање;
-    сведочанстава о завршеним претходним разредима.

Члан 29.

Ванредни испит се полаже по предметима и разредима.

Ванредни ученик полаже испит из сваког предмета утврђеног наставним планом и програмом, осим из предмета физичко васпитање, ако је старији од 20 година

Члан 30.

Ученик школе који изгуби право на редновно школовање и ученик који прекине школовање у трајању од једне или више година може се уписати као ванредни ученик.


Члан 31.
Ванредни испити се полажу пред комисијом коју именује директор школе у складу са одредбама члана 2 овог Правилника. 
Испити за ванредне ученике одржавају се у октобарском, децембарском, фебруарском, априлском, јунском и августовском року. 

Члан 32.
Ученици који полажу ванредне испите подносе испитну пријаву на начин како је то утврђено у члану 4. Став 1 овог Правилника.
Ванредни испити полажу се пред комисијом коју именује директор школе према одредбама члана 2. овог Правилника.

Члан 33.
Ванредном ученику који је положио све испите из одређеног разреда издаје се сведочанство о завшеном разреду. Након завршеног школовања ученику се издаје диплома. Ученик не може да заврши започети разред у року краћем од годину дана.

Изузетно, редован ученик средњег образовања који није положио поправни испит може да  заврши  започети  разред  у  истој  школи  наредне  школске  године,  у  својству  ванредног ученика поновним полагањем неположеног испита, уз обавезу плаћања накнаде стварних трошкова које утврди школа. Када заврши разред ванредан ученик има право да се у истој школској години упише у наредни разред, у истом својству.

Ученик завршног разреда  средњег образовања који не положи поправни,  односно општу матуру, завршава започето образовање у истој школи у својству ванредног ученика полагањем испита, уз обавезу плаћања накнаде стварних трошкова које утврди школа.

ОПШТА МАТУРА

Члан 34.

Општу матуру полажу ученици након завршеног четвртог разреда гимназијског образовања. 

Општом матуром проверава се усвојеност општих стандарда постигнућа  након завршеног средњег општег образовања и васпитања у гимназији, а који се прописују програмом опште матуре. 

Програм опште матуре доноси министар, у складу са Законом.

Члан 35.


Ученик са сметњама у развоју и инвалидитетом, специфичним тешкоћама у учењу или језичким баријерама полаже општу матуру у условима који обезбеђују превазилажење физичких и комуникацијских препрека, а може да буде ослобођен од полагања дела матурског испита из предмета за које су му током образовања прилагођавани стандарди постигнућа или да тај део 
полаже у складу са индивидуалним образовним планом, о чему доносе одлуку Тим за инклузивно образовање и Тим за пружање додатне подршке ученицима.
Тимови припремају планове за организовање и спровођење опште матуре за ученике из става 3. овог члана.

Члан 36.

Након положене опште матуре ученику се издаје јавна исправа, у складу са Законом.

На основу положене опште матуре, ученик може да се упише у високошколску установу без полагања пријемног испита, осим испита за проверу склоности и способности, у складу са законом којим се уређује високо образовање.

Члан 37.
Кршење процедуре испита којим се угрожава једанкост ученика, односно одраслих представља тежу повреду радне обавезе запослених.
Изузетно, не сматра се кршењем процедуре ако се врши прилагођавање услова полагања испита за ученике са сметњама у развоју и инвалидитетом, којим се обезбеђује једнакост ученика и одраслих током полагања испита.


ИСПИТ ПО ПРИГОВОРУ НА ОЦЕНУ ИЗ ПРЕДМЕТА И ВЛАДАЊА У ТОКУ ГОДИНЕ И
ИСПИТ ПО ПРИГОВОРУ  НА ЗАКЉУЧНУ ОЦЕНУ  ИЗ ПРЕДМЕТА  НА КРАЈУ ПРВОГ И ДРУГОГ ПОЛУГОДИШТА
Члан 38.
Ученик, родитељ ученика однсно други законски заступник има право да поднесе:

1. приговор на оцену из обавезног премета изборног програма и активности  и из владања у току школске године
1. приговор на закључну оцену из обавезног премета изборног програма и активности  и из владања на крају првог и другог полугодишта
1. приговор на испит

Приговор се подноси писаним путем и предаје у секретаријат школе.

Ученик, његов родитељ, односно старатељ има право да поднесе: приговор на оцену из предмета, изборног програма  и владања у току школске године,  приговор на закључну оцену из предмета и владања на крају другог полугодишта и  приговор на испит.

Приговор на оцену из предмета, изборног програма и владања подноси се директору школе у року од три дана од саопштења оцене,  приговор на закључну оцену  у року од три дана од дана добијања ђачке књижице, односно сведочанства, осим за  ученике завршних разреда у року од 24 сата.
Приговор на испит   подноси се директору школе   у року од 24 сата од саопштавања оцене на испиту.
Директор школе, у сарадњи са   стручним сарадником и одељењским старешином, решењем одлучује о приговору у року од три дана,   односно у року од 24 сата за ученике завршеног разреда и о приговору из става 1. тачка 2 и 3, претходно прибављајући изјаву наставника. 
Ако оцени да је приговор основан и да је оцена изведена супротно закону и прописима донетим на основу њега, решењем поништава оцену и образује комисију за проверу знања ученика, преглед и поновно оцењивање писменог или другог рада ученика.

Комисија има три члана, од којих су два стручна за предмет, односно област предмета. Ако  директор  утврди  да  закључна  оцена  из  предмета  није  изведена  у  складу  са
прописима или је приговор из других разлога основан, решењем поништава закључну оцену и упућује ученика на полагање испита.
Ако утврди да је оцена на испиту изведена противно прописима, поништиће испит и упутиће ученика на поновно полагање испита. Испит се организује у року од три дана од дана подношења приговора.
Уколико Школа нема потребан број стручних лица за одговарајући предмет, ангажује стручно лице из друге школе.
Наставник чија оцена је оспорена или на чији је предлог утврђена закључна оцена, не може да буде члан комисије.
Када је поништен испит директор образује нову комисију у чијем саставу не могу да буду чланови комисије чији је испит поништен.
Оцена комисије је коначна.

ВОЂЕЊЕ ЕВИДЕНЦИЈЕ И ДОКУМЕНТАЦИЈЕ 
Члан 39.
         Евиденцију о испитима чине подаци о обављеној општој матури, разредним и поправним испитима, испитима ванредних ученика, допунским испитима, годишњим и другим испитима у складу са законом, као и податак о називу рада који је саставни део одређеног испита.
Члан 40.
Записник о полагању испита потписују сви чланови испитне комисије.
Матичну књигу за ванредне ученике води секретар школе или наставник одређен на почетку школске године од стране директора.

ИНФОРМАЦИОНИ СИСТЕМ ЗА СПРОВОЂЕЊЕ ИСПИТА
                                      Члан 41
Министарство, у оквиру ЈИСП-а успоставља информациони систем за спровођење испита – опште матуре.
У информационом систему уносе се:
1) подаци за одређивање идентитета ученика: име и  презиме ученика, тип личног идентификатора ученика (ЈМБГ, односно евиденциони број за страног држављанина ), лични идентификатор ученика, пол, датум и место рођења, име једног родитеља, односно другог законског заступника ученика, држава и место становања, ЈОБ (није обавезно за ученика који претходни ниво образовања није завршио у Републици Србији), националан припадност ( није обавезно) и евиденциона шифра за полагање испита;
2) подаци о образовном статусу ученика: оцене ученика за сваки завршени разред ( просек оцена, појединачне оцене и број бодова за сваки завршени разред), језик на коме је ученик завршио образовање, освојене награде на такмичењима, укупан број освојених бодова током школовања, податак да ли је ученик добитник вукове дипломе...;
3) подаци потреби за организацију испита и упис ученика у наредни ниво образовања;
4) исказане жеље ученика за упис на високошколску установу;
5) подаци о испиту који је ученик полагао;
6) подаци о лицима која учествују у изради, рецензирању, прегледању и оцењивању испита;
7) подаци о установи и просторијама установе у којима је обављен испит.
Детаљна упутства о начину уноса података дефинисана су Законом о основама система образовања и васпитања.
Подаци о резултатима испита достављају се високошколским установама које је ученик навео у списку жеља за упис.
Ближе услове и начин одржавања и администрирања информационог система, обраде, уноса и ажурирања података, прописује министар.

ЗАВРШНЕ ОДРЕДБЕ
Члан 42.
Овај правилник ступа на снагу осмпог дана од објављивања на огласној табли школе.

Члан 43.
Ступањем на снагу овог Правилника престаје да важи Правилник о испитима у Гимназији Врњачка Бања број 01-1152  од 10.12.2012. године, и Правилник о ванредним ученицма  Гимназије Врњачка Бања број 01-1154  од 10.12.2012. године осим чланова који се односе на полагање матурског испит од члана 22. до члана 38 и који ће се примењивати закључно са школском 2024/2025. годином, а почев од школске 2025/2026. године у школи ће с полагати општа матура, у складу са законом.
                                                                       Председник Школског одбора,
       Проф.др Драган Ђурчић
                                                                   ________________________________
                    


                   
Правилник  је заведен под деловодним бројем 09-218/2-4 од 02.04.2024 године, објављен је на огланој табли Школе дана 03.04.2024. године, а ступио је на снагу дана 11.04.2024.  године.                                          
                              
 Секретар Школе Надица Пејић________________________

На предлог  ПРАВИЛНИКА позитнo мишљење  дали су :
Наставничко веће - Одлука број 09-215 од 01.04.2024.године
Ученички парламент – Одлука број 09-216 од 02.04.2024.године
Савет родитеља Одлука број 09-217 од 02.04.2024.године
На основу члана 119. став 1.тачка.1 Закона о основама система образовања и васпитања („Службени гласник РС“ број 88/2017, 27/2018,10/2019,6/2020,129/2021,92/2023,19/2025 )  Школски одбор Гимназије у Врњачкој Бањи, на својој  седници, одржаној дана 12.09.2025. године, донео је 
ОДЛУКУ
О ИЗМЕНИ ПРАВИЛНИКА О ОРГАНИЗАЦИЈИ И СПРОВОЂЕЊУ ИСПИТА 
У ГИМНАЗИЈИ ВРЊАЧКА БАЊА
Члан 1.
	У Правилнику о организацији и спровођењу испита у Гимназији Врњачка Бања,број 09-218/2-4 од 02.04.2024. године,  

-   у члану 1. став 2 тачка 6 речи: ,,изборног програма“, замењују се речима ,,изборног предмета“
-   у члану 1. став 2 тачка 7 речи: ,,изборног програма“, замењују се речима ,,изборног предмета“
-   у члану 55. став 1 тачка 1 речи: ,,изборног програма“, замењују се речима ,,изборног предмета“
-   у члану 55. став 1 тачка 2 речи: ,,изборног програма“, замењују се речима ,,изборног предмета“

Члан 2.
	Ова одлука ступа на снагу осмог дана од дана објављивања на огласној табли Школе.

ШКОЛСКИ ОДБОР ГИМНАЗИЈЕ У ВРЊАЧКОЈ БАЊИ
Број: 09-540/9-3    Дана: 12.09.2025.године
                                                                         				         
Председник Школског одбора
                                                                               Биљана Марковић-Гочанин



Одлука о и измени Правилника о организацији и спровођењу испита у Гимназији Врњачка бања,број 09-218/2-4 од 02.04.2024. године,  објављена је на огласној табли Школе дана 12.09 2025. године, а ступила је на снагу дана 20.09. 2025. године.
            Секретар Школе
Надица Пејић


На предлог измене  Правилника о организацији и спровођењу испита у Гимназији Врњачка Бања  позитнo мишљење су дали :
Наставничко веће - Одлука број 09-535 од 11.09.2025.године
Ученички парламент – Одлука број 09-533   од 11.09.2025.године
Савет родитеља Одлука број 09-537  од 11.09.2025.године


                            





























